《次韵郑舜举题簿厅交翠轩》
宋代·陈棣

人生一沤浮，何适非暂寄。
会须脱尘劳，谈文不谈利。
开轩得此君，意惬投宿嗜。
未堪食凤凰，已足巢翡翠。
惜哉小窗栊，此地久何閟。
想当未辟初，宁免簿书累。
高人一披拂，便有无穷意。
纷纷市廛子，冠盖乱如沸。
倘令见清标，魄褫复丧气。
客如王子猷，不速端可致。
嗟予饱忧患，久矣无佳思。
旧学已榛芜，闻一岂知二。
市肆罗无目，聊为将军地。
斗酒诗百篇，是乃公能事。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。